સુપ્રજ્ઞાની જેમ અન્ય પૌરાણિક સ્ત્રીઓ પણ વિવિધ પ્રકારનું જ્ઞાન ધરાવતી, અને સમય આવ્યે સામી વ્યક્તિને બોધ પણ આપતી. શિવ મહાપુરાણમાં પદ્માએ ધર્મને અને તુલસીએ શંખચૂડને સ્ત્રી વડે જિતાયેલા પુરુષની અવદશા અંગે બોધવચનો કહ્યાં હતાંઃ જે પુરુષ સ્ત્રી વડે જિતાયો છે તે સારી ક્રિયા કરતો હોય તો પણ કાયમી અપવિત્ર છે. તેને સર્વ દેવો, પિતૃઓ તથા મનુષ્યો નિંદે છે. જન્મના તથા મરણના સૂતકમાં બ્રાહ્મણ દસ દિવસે, ક્ષત્રિય બાર દિવસે, વૈશ્ય પંદર દિવસે અને શૂદ્ર એક મહિને પવિત્ર થાય છે એવી વેદની આજ્ઞા છે, પણ સ્ત્રી વડે જિતાયેલો પુરુષ ચિતામાં બળ્યા વિના કોઈ કાળે શુદ્ધ થતો નથી. એવા પુરુષ પાસેથી પિતૃઓ પિંડ તથા તર્પણ સ્વીકારતા નથી. તે પુરુષે આપેલાં પુષ્પો તથા ફળને દેવો ગ્રહણ કરતા નથી, જેના મનને સ્ત્રીઓએ જીતી લીધું છે તેનાં જ્ઞાન, ઉત્તમ તપ, જપ, હોમ, શ્રેષ્ઠ પૂજન, વિદ્યા કે દાનનો શું અર્થ?